b'\n_START_ARTICLE_\nPucchi Moni\n_START_PARAGRAPH_\nAng grupong Pucchi Moni (\xe3\x83\x97\xe3\x83\x83\xe3\x83\x81\xe3\x83\xa2\xe3\x83\x8b) (kilala rin bilang Petitmoni, Petit Moni, o Pucchimoni) ay ang ikalawang subgroup na nagawa dahil sa mga miyembrong galing sa Morning Musume. Sila\'y hinahawakan ng produser na si Tsunku at ng kompanyang Hello! Project.\n_START_SECTION_\nKasaysayan\n_START_PARAGRAPH_\nDahil sa katanyagang dinala ni Maki Goto sa grupong Morning Musume, nagpasiya si Tsunku na gumawa ng isang subgroup kung saan niya maaring ilagay si Maki. Ang grupong Petitmoni ay binuo, noong Nobyembre 1999, nina Kei Yasuda, Sayaka Ichii, at Maki Goto. Inilabas nila ang kaunaunahang single ng grupo, ang "Chokotto LOVE," na naging patok at nakabenta ng mahigit sa isang milyong kopya._NEWLINE_Ngunit pagkatapos ng tagumpay nito, umalis sa grupo si Sayaka pagkatapos niyang magtapos sa grupong Morning Musume. Dahil dito, inilagay si Hitomi Yoshizawa sa grupo. Naglabas ang grupo ng tatlong single bago ilabas ang kanilang kaunaunahang album, "Zenbu! Pucchi Moni."_NEWLINE_Pagkatapos magtapos ni Maki at ihayag ang pagtatapos ni Kei sa grupong Morning Musume, ang mga miyembro ng grupo ay mag-iiba na naman. Sina Ayaka Kimura (ng Coconuts Musume) at Makoto Ogawa (ng Morning Musume) ang pumalit sa dalawa. Ngunit, ang bagong lineup na ito ay hindi nagtagal para makapaglabas ng kahit isang single. Pero, nakagawa sila ng isang awitin, na may pangalang "WOW WOW WOW," at inilagay ito sa isang compilation album ng Hello! Project, ang Pucchi Best 4. Gumawa rin sila ng kanilang bersion ng awiting "Chokotto LOVE" (may pangalang "Chokotto LOVE 2003 Version") at inilagay ito sa Pucchi Best 3.'